Creaziun dal mund enavos
A l'entschatta ha Dieu creà tschiel e terra

Cabaret “Chilegüggel”, translaziun Ignaz Cathomen

Suenter blers milliuns dad onns è l'uman dentant stà prudent avunda. EI ha ditg: “Tgi discurra qua da Dieu? Jau prend mez enten maun mes futur.” Ed el ha fatg quai, ed ils davos set dis da la terra han entschet.

La damaun da l'emprim di
è l'uman sa decidì dad esser liber e bun, bel e ventiraivel. Da na esser pli ina sumeglia d'in Dieu, mabain in uman.
E perquai ch'el stueva crair insatge ha el cartì en la libertad ed en la ventira, e las cifras e quantitads, al mal ed al progress, a la planisaziun e sia segirezza. - E per garantir sia libertad ha el emplenì il funs avant ses pes cun rachetas ed explosivs atomars.

Il segund di
èn morts ils peschs en las auas da l'industria, ils utschels pervi da la pulvra da las fabricas da chemia ch'era destinada per extirpar la vermaniglia, las lieurs pervi dals nivels da plum na da las vias, ils chaunins pervi da la bella colur cotschna da la liongia, ils peschs pervi da l'ieli en l'aua da la mar e pervi dals ruments sin il funs da l'Ocean. Pertge ils ruments, lezs eran activs.

Il terz di
è pirì il pastg sin ils prads e la feglia vi da las plantas, il mistgel vi da la crappa e las flurs en ils ierts. Pertge l'uman ha fatg sez l'aura e repartì la plievgia tenor in plan minuzius. Igl era be capità ina pitschna errur en il computer ch'ha repartì la plievgia. E cur ch'els han gì chattà il sbagl giaschevan las bartgas da rauba gia sin il funs sitg dal Rain.

Il quart di
èn trais giadas quatter milliardas umans ì a la malura. Ils ins pervi da las malsognas che l'uman ha tratg e cultivà, pertge insatgi aveva emblidà da serrar ils butschins cun ils virus pinads per la proxima guerra. E lur medicaments han gidà nagut dal tut. Quels èn vegnids applitgads gia bler memia ditg per lumiar fatschas gulivas e brassads da vadè. Ils auters èn morts da la fom perquai che varsaquants dad els avevan zuppentà las clavs dals silos da graun. Ed els han smaladì Dieu ch'era gea culpant ad els la ventira. EI era gea il bun Dieu!

Il tschintgavel di
han ils davos umans smatgà in buttun cotschen pertge els sa sentivan smanatschads. Fieu ha circumdà la terra entira, las muntognas èn arsas, las mars svapuradas, ed ils skelets da betun en las citads stevan si dretg e fimavan. Ed ils anghels en tschiel han pudì guardar co il planet blau e daventa cotschen da fieu, alura brin e malnet e finalmain grisch sco la tschendra. Ed els han interrut lur chant celestial per diesch curtas minutas.

Il sisavel di
è la glisch sa stizzada. Pulvra e tschendra han stenschentà il sulegl, la glina e las stailas. Ed ils davos plugls che han survivids tranter rachetas èn ids a la malura pervi da la starmentusa chalira ch'als ha fatg tut auter che bain.

Il setavel di
èsi stà quietezza. Finalmain! La terra era deserta e vita, ed igl era stgiraglia sur la crusta setga da la terra plain da sfendaglias e sfessas. E las olmas dals umans sa ruschnavan sco spierts sur il caos.
Lunsch en il profund, en l'enfiern, han ins dentant raquintà l'istorgia fascinanta da l'uman, ch'ha gì prendì ses futur en ses mauns, e la risada satanica ha strasunà fin si en tschiel tar las raspadas dals anghels.